ঢাকায় আসছেন ভারতের পররাষ্ট্র সচিব
দ্বিপক্ষীয় সম্পর্কের নানা দিক নিয়ে আলোচনার জন্য ঢাকায় আসছেন ভারতের পররাষ্ট্র সচিব বিনয় কোয়াত্রা। শনিবার তিনি ঢাকা সফর করবেন বলে বুধবার বিডিনিউজ টোয়েন্টিফোর ডটকমকে জানিয়েছেন পররাষ্ট্র মন্ত্রণালয়ের কর্মকর্তারা। তারা বলেন, ঢাকায় পররাষ্ট্র সচিব মাসুদ বিন মোমেনের সঙ্গে দ্বিপক্ষীয় বৈঠকের পাশাপাশি পররাষ্ট্রমন্ত্রী হাছান মাহমুদের সঙ্গে সাক্ষাতের কথা রয়েছে তার। তবে বৈঠকের দিনক্ষণ ও আলোচনার বিষয়বস্তু নিয়ে কিছু বলেননি পররাষ্ট্র মন্ত্রণালয়ের মুখপাত্র সেহেলী সাবরীন।
সফরের বিষয়ে বিডিনিউজ টোয়েন্টিফোর ডটকমের প্রশ্নে তিনি বলেন, “এই সফর ভারত ও বাংলাদেশের মধ্যে উচ্চ পর্যায়ের আলোচনার অংশ। আমাদের দ্বিপক্ষীয় সহযোগিতা এজেন্ডার অগ্রগতি পর্যালোচনাও করা হবে।” পররাষ্ট্র মন্ত্রণালয়ের কর্মকর্তারা বলছেন, অন্যান্য বিষয়ের পাশাপাশি প্রধানমন্ত্রী শেখ হাসিনার আসন্ন ভারত সফরের বিষয়ও আলোচনায় থাকবে।
ভারতের নির্বাচনের পরে সরকারপ্রধান দিল্লী সফরে যাবেন বলে এর আগে জানিয়েছিলেন পররাষ্ট্রমন্ত্রী হাছান মাহমুদ। ৩ এপ্রিল পররাষ্ট্র মন্ত্রণালয়ে সাংবাদিকদের প্রশ্নে তিনি বলেছিলেন, “প্রধানমন্ত্রীর অবশ্যই ভারত সফর হবে। তবে ভারতের নির্বাচনের পরে। সেটি কখন হবে সেটি নিয়ে কোনো আলোচনা ইতোমধ্যে আমাদের অফিসিয়াল লেভেলে হয়নি।” ভারতের নির্বাচন কমিশনের তফসিল অনুযায়ী, ১৯ এপ্রিল থেকে ১ জুন পর্যন্ত লোকসভা নির্বাচনের ভোটগ্রহণ হবে। ফলাফল ঘোষণা হবে ৪ জুন।

সফরকালে শনিবার তিনি বাংলাদেশের পররাষ্ট্র সচিবের সঙ্গে বৈঠক ছাড়াও  পররাষ্ট্রমন্ত্রীর সঙ্গে দেখা করবেন।